CELEX: 32022R0511
Language: mt
Date: 2022-03-30 00:00:00
Title: Regolament ta’ Implimentazzjoni tal-Kummissjoni (UE) 2022/511 tat-30 ta’ Marzu 2022 li jestendi d-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja

31.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 103/7
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/511
         tat-30 ta’ Marzu 2022
         li jestendi d-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 1967/2006 tal-21 ta’ Diċembru 2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran u li jemenda r-Regolament (KEE) Nru 2847/93 u jħassar ir-Regolament (KE) Nru 1626/94 (1), u b’mod partikolari l-Artikolu 13(5) tiegħu,
         Billi:
         
                     (1)
                  
                  
                     L-Artikolu 13(1) tar-Regolament (KE) Nru 1967/2006 jipprojbixxi l-użu ta' tagħmir irmunkat sa tliet mili nawtiċi mill-kosta jew sa livell ta' fond ta' 50 m meta dak il-fond jintlaħaq 'il ġewwa minn dik id-distanza mill-kosta.
                  
               
                     (2)
                  
                  
                     Fuq talba ta’ Stat Membru, il-Kummissjoni tista’ tippermetti deroga mill-Artikolu 13(1) tar-Regolament (KE) Nru 1967/2006, dment li jiġu ssodisfati għadd ta’ kundizzjonijiet stabbiliti fl-Artikolu 13(5) u (9).
                  
               
                     (3)
                  
                  
                     Għall-ewwel darba permezz tar-Regolament ta’ Implimentazzjoni tal-Kummissjoni (UE) Nru 277/2014 (2) ingħatat deroga mill-ewwel subparagrafu tal-Artikolu 13(1) għall-użu ta’ bastimenti tat-tkarkir “volantina” fl-ilmijiet territorjali tas-Slovenja, f’fond ta’ inqas minn 50 metru, fiż-żona bejn 1,5 u 3 mili nawtiċi mill-kosta sat-23 ta’ Marzu 2017.
                  
               
                     (4)
                  
                  
                     Ir-Regolament ta’ Implimentazzjoni tal-Kummissjoni (UE) 2017/2383 (3) estenda dik id-deroga sas-27 ta’ Marzu 2020.
                  
               
                     (5)
                  
                  
                     Fit-28 ta’ Frar 2020, il-Kummissjoni waslitilha talba mingħand is-Slovenja biex testendi d-deroga għal wara s-27 ta' Marzu 2020. Is-Slovenja pprovdiet abbozz tal-pjan ta’ ġestjoni l-ġdid u rapport dwar il-monitoraġġ u l-implimentazzjoni tal-pjan ta’ ġestjoni li jiġġustifikaw l-estensjoni tad-deroga, fid-dawl tar-rekwiżiti tar-Regolament (KE) Nru 1967/2006 u r-Regolament (UE) 2019/1241 tal-Parlament Ewropew u tal-Kunsill (4). It-talba tkopri l-bastimenti b'esperjenza fis-sajd ta' aktar minn ħames snin, ma tinvolvi l-ebda żieda futura fl-isforz tas-sajd, u dawk il-bastimenti joperaw skont pjan ta' ġestjoni adottat mis-Slovenja fit-18 ta’ Awwissu 2021 (5) skont l- Artikolu 19(2) tar- Regolament (KE) Nru 1967/2006. Dawk il-bastimenti jinsabu f’lista li ntbagħtet lill-Kummissjoni skont ir-rekwiżiti tal-Artikolu 13(9) tar-Regolament (KE) Nru 1967/2006.
                  
               
                     (6)
                  
                  
                     Il-Plenarja tal-Kumitat Xjentifiku, Tekniku u Ekonomiku għas-Sajd (STECF) (6) li saret bejn is-6 u l-10 ta’ Lulju 2020 irrieżaminat il-pjan aġġornat u l-kundizzjonijiet għad-deroga. L-STECF ikkonkluda li l-pjan aġġornat huwa komprensiv u jindirizza l-biċċa l-kbira tal-kummenti li tqajmu qabel mill-STECF. Fid-dawl tal-informazzjoni l-ġdida pprovduta mis-Slovenja, l-STECF ikkonkluda li l-kundizzjonijiet għad-deroga għadhom qed jiġu ssodisfati.
                  
               
                     (7)
                  
                  
                     Id-deroga mitluba mis-Slovenja tikkonforma mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006.
                  
               
                     (8)
                  
                  
                     B'mod partikolari, hemm limitazzjonijiet ġeografiċi speċifiċi, peress li l-ibħra territorjali tas-Slovenja fl-ebda punt ma jilħqu l-fond ta' 50 metru. Fl-assenza ta' deroga, il-bastimenti tat-tkarkir “volantina” jistgħu għalhekk joperaw biss lil hinn minn 3 mili nawtiċi mill-kosta, fejn iż-żoni tas-sajd huma limitati b'mod sinifikanti minn żona dedikata għal rotot ta' navigazzjoni kummerċjali.
                  
               
                     (9)
                  
                  
                     Il-pjan ta' ġestjoni jistabbilixxi d-definizzjonijiet rilevanti kollha dwar is-sajd ikkonċernat u jiggarantixxi li fil-ġejjieni mhux se jiżdied l-isforz tas-sajd, peress li l-awtorizzazzjonijiet tas-sajd se jinħarġu biss lit-12-il bastiment speċifikati li huma diġà awtorizzati li jistadu mis-Slovenja.
                  
               
                     (10)
                  
                  
                     Is-sajd bix-xbieki tat-tkarkir “volantina”, tip ta’ sajd imħallat, ma jistax isir bi rkaptu ieħor għajr dak itqal tat-“tartana”, li madankollu jista’ jwassal għal kuntatt ħafna ikbar ma’ qiegħ il-baħar u qabdiet ħafna ikbar ta’ speċijiet demersali u ma jinterferixxix ma’ rkaptu għajr xbieki tat-tkarkir, tartaruni jew xbieki rmunkati simili. Barra minn hekk, is-sajd bix-xbieki tat-tkarkir “volantina” ma għandu l-ebda impatt sinifikanti fuq l-ambjent tal-baħar, inklużi l-ħabitats protetti; kif innota l-STECF, dan qed jisfrutta żoni tajnin, mhux qed isir f’ħabitats sensittivi u r-rati ta’ rimi huma baxxi.
                  
               
                     (11)
                  
                  
                     Id-deroga mitluba mis-Slovenja taffettwa għadd limitat ta' 12-il bastiment biss. In-numri ta' reġistrazzjoni ta' dawn il-bastimenti huma speċifikati fil-pjan ta' ġestjoni.
                  
               
                     (12)
                  
                  
                     L-attivitajiet tas-sajd ikkonċernati jissodisfaw ir-rekwiżiti tal-Artikolu 4(1) tar-Regolament (KE) Nru 1967/2006 li, permezz ta’ deroga, jippermetti s-sajd fuq ħabitats protetti jekk is-sajd isir mingħajr ma jintmess il-qiegħ tal-angjospermi b'ċerti kundizzjonijiet.
                  
               
                     (13)
                  
                  
                     Id-deroga mitluba hija konformi mal-Artikolu 8(1)(h) tar-Regolament (KE) Nru 1967/2006, kif sostitwit bl-Artikolu 8(1) u t-Taqsima I tal-Parti B tal-Anness IX tar-Regolament (UE) 2019/1241, peress li hija relatata ma’ bastimenti tat-tkarkir li jaħdmu b’malji mhux iżgħar minn 40 mm.
                  
               
                     (14)
                  
                  
                     L-attivitajiet tas-sajd ikkonċernati jissodisfaw ir-rekwiżiti tal-Artikolu 9(3) tar-Regolament (KE) Nru 1967/2006, kif sostitwit bl-Artikolu 8(1) u t-Taqsima I tal-Parti B tal-Anness IX tar-Regolament (UE) 2019/1241 peress li ma tintuża l-ebda malja kwadra ta’ inqas minn 40 mm fl-armar tax-xbieki “volantina”.
                  
               
                     (15)
                  
                  
                     Bastimenti tat-tkarkir "volantina" ma għandhomx fil-mira tagħhom iċ-ċefalopodi. L-STECF innota li l-qabdiet taċ-ċefalopodi minn dan is-sajd mhumiex negliġibbli, u kkonkluda li, abbażi tal-aħħar rapport ta’ implimentazzjoni tal-pjan, iċ-ċefalopodi jirrappreżentaw biss ammont żgħir ħafna tal-qabdiet totali ta’ dawn l-ispeċijiet fiż-żona.
                  
               
                     (16)
                  
                  
                     Il-pjan ta' ġestjoni Sloven jinkludi miżuri għall-monitoraġġ tal-attivitajiet tas-sajd, kif stipulat fit-tielet subparagrafu tal-Artikolu 13(9) tar-Regolament (KE) Nru 1967/2006 u fl-Artikoli 14 u 15 tar-Regolament tal-Kunsill (KE) Nru 1224/2009 (7).
                  
               
                     (17)
                  
                  
                     Il-bastimenti tat-tkarkir “volantina” huma rregolati biex jiġi żgurat li l-qabdiet tal-ispeċijiet fil-Parti A tal-Anness IX tar-Regolament (UE) 2019/1241 ikunu minimi, f’konformità mal-kriterji tal-Artikolu 13(9)(c) tar-Regolament (KE) Nru 1967/2006. L-STECF innota li l-qabdiet irrapportati ta’ dawn l-ispeċijiet mhumiex negliġibbli, u kkonkluda li minħabba d-daqs limitat tas-sajd “volantina”, dawn il-qabdiet jammontaw għal volum totali ta’ ftit għaxriet ta’ tunnellati, li jirrappreżentaw biss ammont żgħir ħafna tal-qabdiet totali ta’ dawn l-ispeċijiet fiż-żona.
                  
               
                     (18)
                  
                  
                     Għaldaqstant, jenħtieġ li d-deroga mitluba tingħata.
                  
               
                     (19)
                  
                  
                     Jenħtieġ li s-Slovenja tirrapporta lill-Kummissjoni fi żmien xieraq u skont il-pjan ta' monitoraġġ stipulat fil-pjan ta' ġestjoni Sloven.
                  
               
                     (20)
                  
                  
                     Jenħtieġ li t-tul taż-żmien tad-deroga jiġi limitat biex ikunu jistgħu jittieħdu fil-pront il-miżuri ta' ġestjoni korrettivi jekk ir-rapport lill-Kummissjoni juri qagħda ħażina ta' konservazzjoni tal-istokk sfruttat filwaqt li jkun hemm skop biex titjieb il-bażi xjentifika għal pjan ta' ġestjoni mtejjeb.
                  
               
                     (21)
                  
                  
                     Billi d-deroga li ngħatat permezz tar-Regolament ta’ Implimentazzjoni (UE) 2017/2383 skadiet fis-27 ta’ Marzu 2020, sabiex tiġi żgurata l-kontinwità legali, dan ir-Regolament jenħtieġ li japplika mit-28 ta’ Marzu 2020. Għal raġunijiet ta’ ċertezza tad-dritt, dan ir-Regolament jenħtieġ li jidħol fis-seħħ b’urġenza.
                  
               
                     (22)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għas-Sajd u l-Akkwakultura,
                  
               ADOTTAT DAN IR-REGOLAMENT:
         
            Artikolu 1
            Deroga
            L-ewwel subparagrafu tal-Artikolu 13 tar-Regolament (KE) Nru 1967/2006 ma għandux japplika fl-ilmijiet territorjali tas-Slovenja, irrispettivament mill-fond, bejn 1,5 u 3 mili nawtiċi mill-kosta, għal bastimenti li jużaw bastimenti tat-tkarkir “volantina” u li jissodisfaw ir-rekwiżiti li ġejjin:
            
                        (a)
                     
                     
                        ikollhom numru ta' reġistrazzjoni msemmi fil-pjan ta' ġestjoni Sloven adottat mis-Slovenja skont l-Artikolu 19(2) tar-Regolament (KE) Nru 1967/2006;
                     
                  
                        (b)
                     
                     
                        ikollhom esperjenza fis-sajd ta' aktar minn ħames snin u fil-ġejjieni mhux se jżidu l-isforz tas-sajd previst;
                     
                  
                        (c)
                     
                     
                        ikollhom awtorizzazzjoni għas-sajd u li joperaw skont il-pjan ta’ ġestjoni adottat mis-Slovenja skont l-Artikolu 19(2) tar-Regolament (KE) Nru 1967/2006.
                     
                  
         
            Artikolu 2
            Pjan ta’ monitoraġġ u rapportar
            Is-Slovenja għandha tikkomunika lill-Kummissjoni, fi żmien tliet snin wara d-dħul fis-seħħ ta' dan ir-Regolament, rapport imfassal skont il-pjan ta' monitoraġġ stabbilit fil-pjan ta' ġestjoni msemmi fl-Artikolu 1.
         
         
            Artikolu 3
            Dħul fis-seħħ u perjodu ta’ applikazzjoni
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            Għandu japplika mit-28 ta’ Marzu 2020 sas-27 ta’ Marzu 2023.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta’ Marzu 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  Ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran u li jemenda r-Regolament (KEE) Nru 2847/93 u jħassar ir-Regolament (KE) Nru 1626/94 (ĠU L 409, 30.12.2006, p. 11).
         
            (2)  Ir-Regolament ta' Implimentazzjoni tal-Kummissjoni (UE) Nru 277/2014 tad-19 ta' Marzu 2014 li jidderoga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja (ĠU L 82, 20.3.2014, p. 1).
         
            (3)  Ir-Regolament ta' Implimentazzjoni tal-Kummissjoni (UE) 2017/2383 tad-19 ta' Diċembru 2017 li jestendi d-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għall-bastimenti tat-tkarkir “volantina” fl-ibħra territorjali tas-Slovenja (ĠU L 340, 20.12.2017, p. 32).
         
            (4)  Ir-Regolament (UE) 2019/1241 tal-Parlament Ewropew u tal-Kunsill tal-20 ta' Ġunju 2019 dwar il-konservazzjoni ta' riżorsi tas-sajd u l-protezzjoni ta' ekosistemi tal-baħar permezz ta' miżuri tekniċi, li jemenda r-Regolamenti tal-Kunsill (KE) Nru 1967/2006, (KE) Nru 1224/2009 u r-Regolamenti (UE) Nru 1380/2013, (UE) 2016/1139, (UE) 2018/973, (UE) 2019/472 u (UE) 2019/1022 tal-Parlament Ewropew u tal-Kunsill, u li jħassar ir-Regolamenti tal-Kunsill (KE) Nru 894/97, (KE) Nru 850/98, (KE) Nru 2549/2000, (KE) Nru 254/2002, (KE) Nru 812/2004 u (KE) Nru 2187/2005 (ĠU L 198, 25.7.2019, p. 105).
         
            (5)  Deċiżjoni Nru 34200-2/2021/3 tat-18.8.2021.
         
            (6)  Scientific, Technical and Economic Committee for Fisheries (STECF) – 64th Plenary Report (PLEN-20-02). L-Uffiċċju tal-Pubblikazzjonijiet tal-Unjoni Ewropea, il-Lussemburgu, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8)
         
            (7)  Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).